סטפן קרי

ראשית חייו

קרי נולד באקרון שבאוהיו לסוניה ודל קרי. אביו היה כדורסלן מקצועי ושיחק במשך 16 עונות בליגת ה-NBA. קרי החל את דרכו בכדורסל בנבחרת בית הספר היסודי קוינסויי בטורונטו בה גר שנתיים בתקופה בה אביו שיחק בטורונטו ראפטורס. הוא הוביל את קבוצתו לאליפות האזורית ללא הפסד אחד. כשחזר לארצות-הברית הצטרף לנבחרת התיכון הנוצרי בשארלוט שבקרוליינה הצפונית, במדיה נבחר לחמישיית העונה המחוזית ולחמישיית העונה הארצית והוביל את הקבוצה לשלוש אליפויות מחוזיות רצופות ולשלוש הופעות בפלייאוף הליגה הארצית. בסך הכל קלע מעל 1,400 נקודות במדי שארלוט והוא מלך הסלים של הקבוצה בכל הזמנים.
בשנת 2006 החל ללמוד במכללת דוידסון והיה חבר נבחרת הכדורסל שלה. בעונתו השנייה הוליך את הקבוצה עד לשלב רבע הגמר של טורניר אליפות המכללות בכדורסל. בעונתו השלישית היה למלך הסלים של הטורניר, ונבחר פה אחד לאול-אמריקן - קבוצת שחקני המכללות שנבחרו לטובים ביותר בכל ארצות הברית. סך הכל היה למלך הסלים, מלך השלשות ומלך קליעות העונשין של המכללה בכל הזמנים. לאחר שלוש שנים בחר להירשם לדראפט ה-NBA, שנה לפני תום סיום התואר.

קריירה ב-NBA

הוא נבחר על ידי גולדן סטייט ווריורס במקום השביעי בדראפט ה-NBA ‏2009. בעונת 2008/2009 החל את הקריירה המקצוענית שלו בגולדן סטייט, ומייד הפך לחלק חשוב מהקבוצה כשחקן חמישייה. הוא קלע בעונתו הראשונה 17.5 נקודות למשחק, סיים שני בבחירות לרוקי השנה ונבחר לחמישיית הרוקיז. בעונתו השנייה בליגה, שיפר את יכולתו וקלע 18.6 נקודות למשחק וזכה בתחרות הכישרונות בסוף שבוע האולסטאר.
בדראפט 2011 הוחתם בקבוצה השחקן קליי תומפסון ושיתוף הפעולה המצוין בין שני הגארדים בעלי הקליעה המעולה הוליד תגובות רבות והם קיבלו את הכינוי ה"ספלאש ברד'רס". אבל פציעות מרובות פגעו בקרי, ששיחק רק 26 משחקים וקלע 14.7 נקודות למשחק בלבד. 
לפני תחילת עונת 2012/2013, קרי חתם על חוזה לארבע שנים תמורת 44 מיליון דולר. ב-27 בפברואר, קבע קרי שיא קריירה של 54 נקודות, כשקלע 11 שלשות וקבע שיא מועדון, והיה רחוק שלשה אחת משיא ה-NBA לשלשות במשחק אחד. ביום האחרון של העונה, קבע את שיא השלשות לשחקן במשך עונה שלמה. הווריורס סיימו את העונה במקום השישי, והגיעו לפלייאוף בפעם הראשונה מאז שסטפן קרי נבחר. הם הדיחו את הדנוור נאגטס, אך הודחו על ידי הסן אנטוניו ספרס בשישה משחקים, אף על פי שקרי קלע 44 נקודות במשחק הראשון.
בדצמבר של עונת 2013/2014, קרי החליף את ג'ייסון ריצ'רדסון בתור המוביל של גולדן סטייט ווריורס בשלשות בהיסטוריה. בפברואר, נבחר קרי לראשונה בקריירה לאולסטאר, בתור פותח במערב. בסוף העונה, בעקבות 24 הנקודות ו-8.5 האסיסטים שמסר, נבחר לחמישיית ה-NBA השנייה. גולדן סטייט הגיעו לפלייאוף מהמקום השביעי, אך הפסידו בהסדרה ללוס אנג'לס קליפרס בשבעה משחקים. 
בעונת 2014/2015 התמנה מאמן חדש לגולדן סטייט, סטיב קר. ב-4 בפברואר קרי קלע 51 נקודות במשחק נגד דאלאס מאבריקס. בנוסף, נבחר לאולסטאר בפעם השנייה בקריירה, וזכה בתחרות השלשות. ב-9 באפריל, שבר את שיאו האישי לשלשות בעונה. גם במישור הקבוצתי הווריורס הצליחו, כשקבעו שיא-מועדון של 18 ניצחונות רצוף (השיא הקודם עמד על 12) וסיימו במקום הראשון בליגה עם 67 ניצחונות. בעקבות זה זכה בתואר ה-MVP תוך הקדמת ג'יימס הארדן שנבחר במקום השני. 
בפלייאוף, גולדן סטייט עברו את ניו אורלינס פליקנס, ממפיס גריזליס ויוסטון רוקטס בדרך לגמר נגד הקליבלנד קאבלירס. במשחק השני, קרי שיחק רע וקלע ב-22% בלבד מהשדה. במשחק החמישי קלע 37 נקודות, ובמשחק השישי הווריורס לקחו את האליפות הראשונה שלהם אחרי 40 שנה. בגמר קלע קרי ממוצע של 26.3 נקודות למשחק, ובנוסף שבר את השיא לשלשות בפלייאוף.
בעונת 2015/2016 הוביל את קבוצתו לשבירת השיא של פתיחת עונה בספורט מקצועני בכל אמריקה הצפונית כאשר עלו למאזן 0–24. במשחק פתיחת העונה, קלע קרי 40 נקודות. אחרי ארבעה ימים קלע 53 נקודות, בשני המשחקים נגד הפליקנס. ב-14 בנובמבר עבר את אביו דל קרי בשלשות בקריירה. ב-22 בינואר, עשה טריפל דאבל של 39 נקודות, 12 אסיסטים ו-10 ריבאונדים. ב-3 בפברואר קלע 51 נקודות נגד וושינגטון ויזארדס, ונבחר למשחק האולסטאר בפעם השלישית בקריירה. ב-27 בפברואר 2016 השווה קרי את שיאם של קובי בראיינט ודונייל מרשל למספר השלשות הרב ביותר במשחק בודד, 12. בעונה זו הוביל קרי את קבוצתו לשבירת שיא הניצחונות של קבוצה בליגה, 73 ניצחונות ו-9 הפסדים, ובכך נשבר השיא הקודם של שיקגו בולס בהנהגת מייקל ג'ורדן. סיים כמלך הסלים של ה-NBA בעונה זו, עם 30.1 נקודות למשחק, קלע 402 שלשות ושבר את שיא השלשות לעונה ונבחר בפעם השנייה ברציפות ל-MVP של העונה הסדירה (פה אחד). כמו כן הצטרף למועדון ה-50-40-90, והוא החבר היחיד ב"מועדון" שהצטרף אליו כשממוצעיו היו מעל 30 נקודות. קרי וסטיב נאש הם גם החברים היחידים ב"מועדון" שהצטרפו אליו כשאחוזיהם מעבר לקשת השלוש עמדו על יותר מ-45.
בפלייאוף של עונת שיא הניצחונות ניצחו הווריורס בסיבוב הראשון את יוסטון רוקטס בתוצאה 4:1, כשקרי נפצע בקרסול פעמיים במהלך הסדרה. גולדן סטייט ניצחה באותה תוצאה את פורטלנד טרייל בלייזרס בחצי גמר המערב, כשקרי קובע שיא NBA לנקודות בהארכה במשחק הרביעי בסדרה, עם 17 נקודות. קמפיין הפלייאוף המוצלח המשיך עם ניצחון במשחק שביעי על אוקלהומה סיטי ת'אנדר בגמר האזורי, בסדרה שבה פיגרו הלוחמים בתוצאה של 1:3 לאחר ארבעה משחקים. בסדרת הגמר של ה-NBA שיחקו הווריורס נגד קליבלנד קאבלירס בפעם השנייה ברצף, והפסידו בה 4:3 (אחרי שהווריורס הובילו 3:1).
בעונת 2016/2017 הוליך את קבוצתו, לצד שחקנה החדש קווין דוראנט, למאזן 15:67 בעונה הסדירה, ולזכייה באליפות ה-NBA בפעם השנייה שלו, עם מאזן 1:16 בפלייאוף - הטוב ביותר בכל הזמנים. לאחר העונה חתם קרי מחדש, כשחקן חופשי, בווריורס, על החוזה הגדול בתולדות ה-NBA - הקבוצה תשלם לו 201 מיליון דולרים על פני חמש שנים.
בעונת 2017/2018 במהלך משחק נגד אטלנטה הוקס, קרי נפצע בברכו, ונעדר מהמגרשים למשך שישה שבועות. הוא חזר למשחק השני בסיבוב השני של משחקי הפלייאוף של גולדן סטייט נגד הניו אורלינס פליקנס. קרי עלה מהספסל ותרם 28 נקודות בניצחון 121-116 לגולדן סטייט ווריורס. לאחר שניצחו את הפליקנס, פגשה קבוצתו את יוסטון רוקטס בגמר המערב. המפגש בין הקבצותו נמשך עד למשחק השביעי, במהלכו קרי קלע 27 נקודות בניצחון על יוסטון רוקטס 101-92, ששלח את קבוצתו לגמר רביעי ברציפות, נגד היריבה הקבועה שלהם קליבלנד קאבלירס. בגמר הביסה קבוצתו את קליבלנד בתוצאה של 0-4, וזכתה באליפות שנייה ברציפות ושלישית בארבע שנים לקבוצה.

נבחרת לאומית

ב-2007 היה חבר בנבחרת הצעירה של ארצות הברית שסיימה שנייה באליפות העולם בכדורסל עד גיל 19 שהתקיימה בנובי סאד שבסרביה. 
קרי ייצג את ארצו בנבחרת הבוגרת גם באליפויות העולם ב-2010 וב-2014. במהלך סדרת הגמר של ה-NBA בעונת 2015/16 הודיע קרי כי לא ייקח חלק באולימפיאדת ריו עם הנבחרת.

חיים אישיים

קרי נשוי משנת 2011 לחברתו מהתיכון, איישה קלארק, ולזוג שתי בנות ובן. אחיו הצעיר סת' אף הוא כדורסלן מקצועני המשחק עבור פורטלנד טרייל בלייזרס מליגת ה-NBA. בשנת 2015 חתם סטפן קרי על הסכם חסות עם חברת ביגוד הספורט אנדר ארמור שהשיקה לראשונה מותג הנעלה על שמו "The Curry One", ובשנת 2015 הוציאו יחד גם את הנעליים "Curry 2". בהמשך הוציא קרי יחד עם החברה גם דגם שלישי ורביעי, יחד עם גרסאות  מוזלות שלהם. אתר ביזנס אינסיידר חשף ב-3 במרץ 2016 כי אנליסט של מורגן סטנלי העריך ששוויו של ההסכם של קרי עם החברה שקול לכ-14 מיליארד דולרים.
קרי חתם על הסכם עם אנדר ארמור ולא עם נייקי עקב יחס מזלזל שהרגיש שניתן לו כשפנה לחדש עמם את חוזהו, לאחר שזה הסתיים בשנת 2013.
קרי מגדיר עצמו כנוצרי מאמין, ואף התייחס לכך בנאום ההכתרה שלו ל-MVP בעונת 2014/15: "אנשים צריכים לדעת מה אני מייצג ולמה אני מי שאני - בגלל האדון והמושיע שלי". על חלק מגרסאות נעלי "Curry One" מודפסים על לולאת השרוך המספרים 4:13, המייצגים פסוק מאיגרת פאולוס אל הפיליפים, שקרי גם כתב על נעלו בטוש מספר פעמים: "אני יכול לעשות הכל (המשך הפסוק: דרך הצלוב שמחזק אותי)" (אנגלית: I can do all things (through Christ who strengthens me)"‎"). לקרי קעקוע בעברית על פנים שורש כף היד, המצטט פסוק מפרק י"ג של האיגרת הראשונה אל הקורינתים: "אהבה לעולם לא נכשלת".

סטטיסטיקות הקריירה

נכון לסוף עונת 2018/2019.